র‍্যাপচার অফ দ্য ডিপ (উপন্যাস)

***র‍্যাপচার অফ দ্য ডিপ: বিং অ্যান অ্যাকাউন্ট অফ দ্য ফার্দার অ্যাডভেঞ্চারস অফ জ্যাকি ফেবার, সোলজার, সেইলর, মারমেইড, স্পাই*** হলো এল.এ. মেয়ারের লেখা একটি ঐতিহাসিক উপন্যাস যা ২০০৯ সালে প্রকাশিত হয়। এটি *[[ব্লাডি জ্যাক (উপন্যাস)|ব্লাডি জ্যাক]] ধারাবাহিক উপন্যাসের* সপ্তম কিস্তি যা ১৯ শতকের গোড়ার পটভূমিতে জ্যাকি ফেবার ওরফে ব্লাডি জ্যাক নামে এক কিশোরী মেয়েকে নিয়ে লেখা। উপন্যাসের এই কিস্তিতে জ্যাকি প্যারিসের এক নাইটক্লাবে গুপ্তচর এবং নেপোলিয়ন বোনাপার্টের বার্তাবাহক হিসেবে তার ইতিহাস সৃষ্টি করা অভিযান থেকে ফিরে আসে।

*র‍্যাপচার অফ দ্য ডিপের পূর্ববর্তী উপন্যাসগুলো হচ্ছে,* ''ব্লাডি জ্যাক'' (২০০২), *কার্স অফ দ্য ব্লু ট্যাটু* (২০০৪), *[[আন্ডার দ্য জলি রজার]]* (২০০৫), *ইন দ্য বেলি অফ দ্য ব্লাডহাউন্ড* (২০০৬), *মিসিসিপি জ্যাক* (২০০৭), এবং *[[মাই বনি লাইট হর্সম্যান]]* (২০০৮)। এর পরবর্তী উপন্যাসগুলো হলো, *দ্য ওয়েক অফ দ্য লরেলাই লি* (২০১০), *দ্য মার্ক অফ দ্য গোল্ডেন ড্রাগন* (২০১১), *ভিভা জ্যাকুয়েলিনা!* (২০১২), *বোস্টন জ্যাকি* (২০১৩) এবং *ওয়াইল্ড রোভার নো মোর* (২০১৬)।

## প্লট সারসংক্ষেপ
যেদিন জ্যাকি ফেবার তার জীবনের ভালোবাসা জেমিকে বিয়ে করতে চলেছিল, সেদিনই ব্রিটিশ নৌ-গোয়েন্দা সংস্থা তাকে অপহরণ করে এবং হাভানার উপকূলে ডুবে যাওয়া স্প্যানিশ সোনার সন্ধানে ব্রিটিশ রাজের হয়ে আরেকটি অভিযানে নামতে বাধ্য করে। পথিমধ্যে জ্যাকি এবং তার সঙ্গীরা এমন অনেক কিছুর সম্মুখীন হয় যা ছিল তাদের প্রত্যাশারও বাইরে।

## কাহিনি
*মাই বনি লাইট হর্সম্যান* উপন্যাসের শেষের দিকে চূড়ান্ত সংঘর্ষের পরপরই জ্যাকির জাহাজ *ন্যান্সি বি. অ্যালসপ* প্যারিস থেকে জ্যাকিকে তুলে নিতে আসে। জাহাজে ওঠার পর তার প্রধান পরিচর মাস্টার জন হিগিন্স তাকে পরিচ্ছন্ন হতে সাহায্য করে এবং জ্যাকি নাইটক্লাব নর্তকী হিসেবে তার দায়িত্ব, ব্রিটিশদের জন্য গুপ্তচর হিসেবে তার অবস্থান এবং জঁ-পলের সাথে তার সম্পর্ক নিয়ে আলোচনা করে।

জ্যাকি জেমির সাথে পুনরায় মিলিত হয় এবং দুজনেই ব্রিটেনে বাড়িতে ফিরে গিয়ে বিয়ে করার সিদ্ধান্ত নেয়। লন্ডনে ফিরে সে বন্ধুবান্ধব এবং পরিবারের সাথে পুনরায় মিলিত হয় এবং জেমির পরিবারের সাথে নৈশভোজে অংশ নেয়।

বিয়ের দিন মাইরেড, জুডি এবং জোয়ানি জ্যাকিকে প্রস্তুত হতে সাহায্য করে, কিন্তু ব্রিটিশ গোয়েন্দা সংস্থার কারণে বিবাহে বাধা পড়ে এবং তারা জ্যাকি এবং জেমিকে তুলে নিয়ে যায়। জ্যাকির সাথে মি. পিল এবং লর্ড গ্রেনভিলের পুনরায় দেখা হয়; তারা জ্যাকিকে তার মিশন সম্পর্কে জানান। ১৭৩৩ সালে লক্ষ লক্ষ সোনার মুদ্রা বহন করে নিয়ে যাওয়ার পথে *সান্তা মাগদালেনা* জাহাজটি পানিতে ডুবে যায়। ব্রিটেন তার অর্থনীতিকে চাঙ্গা করার জন্য সেই সোনা উদ্ধার করতে চায় এবং জ্যাকিকে তার জলদস্যুতার অপরাধ সত্ত্বেও রাজার কাছ থেকে সম্ভাব্য ক্ষমা এবং স্বর্ণমুদ্রার একটি অংশ দেওয়ার প্রতিশ্রুতি দেওয়া হয়। জ্যাকি এবং জেমিকে আলাদা জাহাজ দেওয়া হয়: *ডলফিন* এবং *ন্যান্সি বি. অ্যালসপ।* *ডলফিনের* নেতৃত্বে থাকেন ক্যাপ্টেন হ্যানিবাল হাডসন, অন্যদিকে জ্যাকি *ন্যান্সি বি.* জাহাজের ক্যাপ্টেন। জেমি এবং লেফটেন্যান্ট ফ্ল্যাশবি *ডলফিনে* নিযুক্ত থাকে। জ্যাকিকে ফ্লোরিডা কিজ থেকে *সান্তা মাগদালেনার* অবস্থানে যাওয়ার জন্য নিযুক্ত করা হয়। জ্যাকি এবং জেমি তাদের দুটি পৃথক জাহাজে করে বস্টনের উদ্দেশ্যে যাত্রা করে। স্প্যানিশ জলসীমায় এসে জ্যাকিকে আমেরিকান স্পঞ্জ সংগ্রহকারী ডুবুরির ছদ্মবেশ ধারণ করতে হয়।

জ্যাকি আবার লসন পিবডি স্কুল ফর ইয়ং গার্লস-এ ফিরে যাওয়ার প্রস্তুতি নেয়। সে তার বন্ধু এবং জীবনীকার অ্যামি ট্রেভেলিনের সাথে দেখা করে, যে সম্প্রতি এজরা পিকারিং-এর প্রতি আকৃষ্ট হয়ে উঠেছে।

অবশেষে জ্যাকি ক্যাপ্টেন হাডসন এবং জেমির সাথে পুনরায় মিলিত হয়। হাডসন জ্যাকিকে একটি ডাইভিং বেল দেখায় যা *সান্তা মাগদালেনার স্বর্ণভান্ডার খোজার সময় জ্যাকিকে* পানির নিচে যেতে সাহায্য করবে। কিজ দ্বীপপুঞ্জের উদ্দেশ্যে যাত্রা শুরু করার আগে জ্যাকি ক্যাপ্টেন হাডসনকে লক্ষ রাখতে বলে যে কোনো অনুপ্রবেশকারী যেন গোপনে জাহাজে উঠে না পড়ে; কারণ তারা তথ্য সংগ্রহ করে স্প্যানিশদের মতো বিরোধী শক্তির কাছে সরবরাহ করতে পারে। জ্যাকি এবং জেমি একসাথে সময় কাটায়; তবে আবার তাদের কয়েক সপ্তাহের জন্য বিদায় নিতে হয়।

চার্লসটনে নোঙর করে জ্যাকি, ডেভি এবং টিঙ্ক বেশ কয়েকটি পানশালায় যায় যেখানে জ্যাকি বাঁশি এবং বেহালা বাজিয়ে গান পরিবেশন করে। পরের দিন জ্যাকি এবং তার দল একটি দাস নিলামের সামনে পড়ে। জ্যাকি এই ধরণের ব্যবসা দেখে অত্যন্ত ক্ষুব্ধ হয়, তবু জেমিমা নামে একজন বৃদ্ধা দাসীর জন্য দর হাঁকিয়ে কিনে তাকে  জাহাজে নিয়ে আসে। জেমিমাকে জাহাজের রাঁধুনি হিসেবে রাখা হয়।

তারা কিজে পৌঁছানোমাত্রই জ্যাকি তৎক্ষণাৎ পানিতে সাঁতার দেয়; তবে তার প্রথম ডুবেই বিপদের ঘণ্টা বেজে ওঠে; কারণ জ্যাকি মুখোমুখি হয় একটি মোরে ঈল মাছের। ডাক্তার সেবাস্তিয়ানের প্রাণীটির প্রতি আগ্রহ থাকা সত্ত্বেও, জ্যাকি মাছটির শিরশ্ছেদ করে।

কাছাকাছি একটি দ্বীপের আশেপাশে ঘুরে বেড়ানোর সময়, জ্যাকি *সান্তা মাগদালেনাকে* খুঁজে বের করার জন্য ডুব দেওয়ার প্রস্তুতি নেয়। ডাক্তার সেবাস্তিয়ানের দ্বারা অনুপ্রাণিত হয়ে, জ্যাকি পানিতে ডুবে দেয় এবং ডুবন্ত জাহাজটি খুঁজে পায়। দুর্ভাগ্যবশত *সান ক্রিস্তোবাল* নামে একটি স্প্যানিশ যুদ্ধজাহাজ *ন্যান্সি বি.* জাহাজের কাছে আসে এবং কয়েকজন অফিসার তাতে উঠে পড়ে। দায়িত্বে থাকা অফিসার জিজ্ঞাসা করেন যে নৌবহরটি কার এবং স্প্যানিশ জলসীমায় তাদের উদ্দেশ্য কী। উত্তরে সন্তুষ্ট না হওয়ায় তাদের লোকজন ন্যান্সি *বি.-তে তন্নতন্ন করে খোঁজ চালায়*, যদিও তারা ন্যান্সির নাবিকদের নকল প্রমাণ করার মতো কোনো কিছুই খুঁজে পায় না। জ্যাকি পানি থেকে উঠে এসে দায়িত্বে থাকা অফিসারকে অপমান করে; এরপর স্প্যানিশ জাহাজ এবং *ন্যান্সি বি. পৃথক*ভাবে হাভানার উদ্দেশ্যে যাত্রা করে।

জাহাজদুটি ডকে নোঙর করার পর *সান ক্রিস্তোবালের* লেফটেন্যান্ট হুয়ান কার্লোস সিসনেরোস ই সিকিয়েরোস হিসেবে নিজের পরিচয় দেন। জ্যাকি এবং হুয়ান কার্লোস তৎক্ষণাৎ একে অপরকে অপছন্দ করে। ইতোমধ্যে, জেমিমা শহরটি ঘুরে দেখার সিদ্ধান্ত নেয়; সে যাচাই করে নিতে চায় যে একে তার স্থায়ী ঠিকানা করার মত যথেষ্ট পছন্দ হয় কিনা। জ্যাকি, ডেভি এবং টিঙ্ক শহরটি ঘুরে দেখে; অন্যান্য কিছু কাজের পাশাপাশি তারা বেশ কয়েকটি মোরগ লড়াই দেখে এবং কাফে আমেরিকানোতে পরিবেশনাও করে। অনতিকল পরেই জেমিমা সকলের সাথে যোগ দিতে জাহাজে ফিরে আসে।

এক রাতে কাফে আমেরিকানোতে জ্যাকির সাথে তার পুরানো পরিচিত ফ্লাকো হিমেনেজের দেখা হয়; ফ্লাকো তাকে নিজের নতুন ফার্স্ট মেট এল ফেওর সাথে পরিচয় করিয়ে দেয়। যখন তারা কথা বলতে থাকে, তখন জানা যায় যে ক্যাপ্টেন হাডসন একজন অনুপ্রবেশকারীকে *ডলফিনে ঢুকতে* দেন, যে স্প্যানিশদের জন্য তথ্য সংগ্রহ করেছিল। জেমি এবং *ডলফিনের নাবিকরা* শীঘ্রই জ্যাকির সাথে মিলিত হয়; এসময় জ্যাকি মোরগ লড়াইয়ের প্রস্তুতি নিয়ে তার সময় অতিবাহিত করছিল। জ্যাকি ডাইভিং বেল ব্যবহার করে তার প্রথম অবতরণের জন্য প্রস্তুত হয়; টিঙ্ক জ্যাকিকে কিছু তাড়নী তৈরি করে দেয় এবং সে ডাইভিং বেলের নকশায় অভ্যস্ত হয়ে যায়। তারা যখন প্রস্তুতি নিচ্ছিল তখন ফ্লাকো হিমেনেজ এবং তার জাহাজ ফিরে আসে, যা নাবিকদের অস্বস্তিতে ফেলে দেয়।

জ্যাকি একটি আঁকশি নিয়ে জাহাজের দিকে পানির নিচে নেমে যায় এবং খোঁজার কাজ শুরু করে; অবশেষে সে জাহাজের সিন্দুকটি খুঁজে পায়। সিন্দুকের ভেতরে ছিল সান্তা মাগদালেনার স্বর্ণভান্ডার।

জাহাজে ডাইভিং বেল এবং সোনা তোলার সময় জ্যাকি নাইট্রোজেন নারকোসিসে আক্রান্ত হয়। প্রথমে জ্যাকি কিছুই অনুভব করে না কিন্তু যখন "র‍্যাপচার অফ দ্য ডিপ"-এর ব্যথা শুরু হয়, তখন সে খিঁচুনি দিয়ে চিৎকার করতে থাকে যতক্ষণ না তার অবস্থা কিছুটা স্বাভাবিক করার জন্য তাকে আবার পানিতে নামানো হয়। জেমি পানির নিচে বেলের মধ্যে থাকার ব্যাপারে যদিও কিছুটা অস্বস্তি বোধ করছিল, তবুও সে জ্যাকির সাথে যায়, এবং সেখানে তারা একে অপরকে চুম্বন করে। ডাক্তার সেবাস্তিয়ান নিজেকে এই পরিস্থিতিতে ফেলার জন্য জ্যাকির উপর রেগে যান কিন্তু অবশেষে জ্যাকিকে বিছানায় নিয়ে যেতে বলেন।

পরের দিন জ্যাকি যখন পানির নিচে বসে সোনার মুদ্রাগুলো ঝুড়িতে ভরতে শুরু করে, তখন তার নিজের লোভ তাকে বলে ঝুড়িতে ফ্যান প্রবাল রেখে সোনাগুলো নিজের জন্য রেখে দিতে। তার লোভেরই হয় হয়; জ্যাকি সোনার মুদ্রাগুলো ফ্যাবার শিপিং ওয়ার্ল্ডওয়াইড প্রতিষ্ঠার জন্য সমুদ্রের নীচে একটি গোপন স্থানে লুকিয়ে রাখে।

অনতিকাল পরেই জ্যাকির সঙ্গে ফ্লাকো এবং তার জাহাজ *এল দিয়াবলো রোহোর* দেখা হয়; তারা যখন নিজেদের মধ্যে কথা বলছিল তখন ফ্লাকোর ফার্স্ট মেট এল ফেও গোপনে বিদ্রোহের চক্রান্ত করে। তারা *ন্যান্সি বি.* এবং এর নাবিকদের বন্দুকের মুখে জিম্মি করে, কিন্তু শীঘ্রই দুটি বিরোধী জাহাজের মধ্যে লড়াই শুরু হয়। এল ফেও এবং তার নতুন জাহাজ *রেড ডেভিল* পিছু হটে; এবার ফ্লাকো জ্যাকির পক্ষে চলে আসে।

শহরে ফিরে জ্যাকি মোরগ লড়াই এবং কাফে আমেরিকানোতে রাত্রিযাপন চালিয়ে যায়।

জেমি এবং *ডলফিনের* বাকি নাবিকরা কিংস্টনে পৌঁছায়। তাদের অফিসার্স ক্লাবে আমন্ত্রণ জানানো হয় যেখানে জেমির সাথে ক্যাপ্টেন রিচার্ড অ্যালেনের দেখা হয়। জেমি এবং ক্যাপ্টেন অ্যালেন একে অপরকে চিনতে পারে এবং তাদের মধ্যে একটি অস্বস্তিকর কথোপকথন হয়।

আরেকটি মোরগ লড়াই ম্যাচের পর জ্যাকি জোয়ানিকে জয়ের টাকা সংগ্রহ করতে বলে, কিন্তু জোয়ানি নিখোঁজ হয়ে যায়। নাবিকরা হাভানায় তার খোঁজ করে; অপহরণকারী সম্পর্কে একটি সূত্র পাওয়ার পর তারা সমুদ্রের দিকে রওনা দেয়। সমুদ্রে জ্যাকির নাবিকদের এল ফেও বন্দী করে। জানা যায় যে এল ফেওই জোয়ানিকে অপহরণ করেছে এবং ফ্ল্যাশবি ডাবল এজেন্ট হয়ে এল ফেওর জন্য গোপনে কাজ করছিল। সোনা কোথায় রাখা আছে তা এল ফেও তাকে দেখাতে বলে। জ্যাকি এল ফেওর কাছে মিথ্যা বলে, সে বলে যে সব সোনা নিকটবর্তী একটি দ্বীপে রাখা আছে। এল ফেও ফ্ল্যাশবি এবং তার নাবিকদের জাহাজে করে ওই দ্বীপে সোনা খুঁজতে পাঠায়। এরপর এল ফেও জ্যাকিকে তার কক্ষে নিয়ে যায় যেখানে সে জ্যাকিকে ধর্ষণ করার চেষ্টা করে। ড্যানিয়েল ও জোয়ানি এসে পড়ে এবং এল গ্রিংগোকে এল ফেওর উপর লেলিয়ে দেয়। তারপর জ্যাকির নাবিকরা জাহাজটি দখল করে।

এবার *সান ক্রিস্তোবাল* জাহাজ রঙ্গমঞ্চে অবতীর্ণ হয় এবং উভয় জাহাজকেই আক্রমণ করে। কিন্তু *ডলফিন* ঠিক সময়ে এসে পড়ে জ্যাকি এবং তার নাবিকদের সাহায্য করে। জ্যাকি জেমি এবং ক্যাপ্টেন অ্যালেন উভয়ের সাথেই পুনরায় মিলিত হয় এবং তারা একসাথে স্প্যানিশ যুদ্ধজাহাজটিকে প্রতিহত করে। এরপর সিসনেরোস জ্যাকির সাথে কথা বলতে একলা জাহাজে উঠে আসে। সে যখন জ্যাকিকে গুলি করতে যাচ্ছিল ঠিক সেই মুহূর্তে জ্যাকি তাকে গুলি করে।

অনতিকালের মধ্যেই যুদ্ধ শেষ হতে ফ্লাকো তার পুরানো জাহাজটি ফিরে পায় এবং যুদ্ধক্ষেত্র ত্যাগ করে। কিছুকাল পরেই জেমি নতুন নামকরণ করা *সেন্ট ক্রিস্টোফার জাহাজের* কমান্ডিং অফিসার হিসেবে দায়িত্ব নিতে রওনা হয়। ফ্লাকো ফিরে আসলে সব নাবিকদের মধ্যে স্বর্ণমুদ্রা সমানভাবে ভাগ করে দেওয়া হয়। স্প্যানিশ নাবিক তারপর আবার বিদায় নেয় এবং জ্যাকি বস্টনের পথে রওনা হয়, যেখানে ফেরার পর তার নবিকদল বিভক্ত হয়ে পড়ে।

## প্রতিক্রিয়া
*"র‍্যাপচার অফ দ্য ডিপ"* একটি জুনিয়র লাইব্রেরি গিল্ড নির্বাচিত বই।

*বুকলিস্টের* ক্যারোলিন ফেলান *র‍্যাপচার অফ দ্য ডিপকে* "দ্রুতগতির ও প্রায়শই হাস্যরসাত্মক এক দুঃসাহসিক অ্যাডভেঞ্চার" বলে অভিহিত করেছেন এবং উল্লেখ করেছেন যে "মেয়ার ঊনবিংশ শতকের ইতিহাস, লোককথা এবং ব্যালাডের বিবরণ দক্ষতার সাথে বুনেছেন"।

*স্কুল লাইব্রেরি জার্নালের* একটি সমালোচনায় ক্রিস্টেন ওরাভেক প্রধান চরিত্র জ্যাকিকে তুলে ধরতে গিয়ে লিখেছেন যে "সে তার দেখা প্রতিটি পুরুষের সঙ্গে ঠাট্টা করে এবং তাদের সঙ্গে তার মাখামাখি দেখে মনে হয় যে তাদের সামনে নগ্ন বা অর্ধনগ্ন হয়ে ঘুরে বেড়ানোর ব্যাপারে তার তেমন কোনো আপত্তি নেই।" জ্যাকি বাদে তিনি অন্যান্য চরিত্রগুলিকে তিনি মনে করেছেন, "কার্ডবোর্ডের কাটা পুতুলের চেয়ে বেশি কিছু নয়, বিশেষ করে ওই জলদস্যুটি"। ওরাভেক উপন্যাসের "যৌন ইঙ্গিত এবং ধর্ষণের প্রচেষ্টার দৃশ্যের" কথাও তুলে ধরেছেন।

*শোরলাইন এরিয়া নিউজে* অ্যারিন স্টর্মসও উপন্যাসে এসব ইঙ্গিত আছে বলে লিখেছেন, যদিও তিনি সেগুলোকে "খুব কুশলতার সাথে" লেখা হয়েছে বলে উল্লেখ করেছেন। স্টর্মস আরও লিখেছেন যে উপন্যাসটিতে "সামান্য গালি" ও "কিছু রক্তপাতের ঘটনা" রয়েছে, তবে "এসবের কোনোটিই ভীরু স্বভাবের পাঠক ছাড়া অন্য কারও জন্য আতঙ্কের কারণ হওয়ার মতো নয়।"

## অভিযোজনা
ক্যাথেরিন কেলগ্রেন পঠিত *র‍্যাপচার অফ দ্য ডিপের* অডিওবুক রূপান্তরটি ২০১০ সালে প্রকাশিত হয়েছিল। অডিওবুকটিতে কেলগ্রেন এবং মেয়ারের সাক্ষাৎকার অন্তর্ভুক্ত রয়েছে।

একটি তারকাযুক্ত সমালোচনায় *বুকলিস্টের* কনি রকম্যান লিখেছেন, "কেলগ্রেন অতি দক্ষতার সাথে সামলেছেন জ্যাকির ককনি উচ্চারণ, হিগিন্স এবং বাগদত্ত জেমির শুদ্ধ উচ্চবিত্ত ব্রিটিশ স্বর, স্প্যানিশ এবং ক্যারিবীয় অফিসার ও বণিকদের বিভিন্ন বাচনভঙ্গি এবং জেমিমার কোমল ছন্দময় দক্ষিণী টান—ওই রাঁধুনি যাকে জ্যাকি চার্লস্টনের দাস বাজারে কিনে তখনই মুক্ত করে দেয়।"

২০১১ সালে আমেরিকান লাইব্রেরি অ্যাসোসিয়েশন সেরা দশ পরিণত কিশোরদের চমকপ্রদ অডিওবুক তালিকায় উপন্যাসের অডিওবুক সংস্করণটি অন্তর্ভুক্ত করে।

## তথ্যসূত্র

## বহিঃসংযোগ
* লেখকের ওয়েবসাইট।

বিষয়শ্রেণী:ঐতিহাসিক শিশুতোষ উপন্যাস
বিষয়শ্রেণী:শিশুতোষ ঐতিহাসিক উপন্যাস